**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԽՂՃԻ ԱԶԱՏՈՒԹՅԱՆ ԵՎ ԿՐՈՆԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Խղճի ազատության և կրոնական կազմակերպությունների մասին» Հայաստանի Հանրապետության 1991 թվականի հունիսի 17-ի թիվ Ն-0333-I օրենքը շարադրել հետևյալ խմբագրությամբ.

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
Օ Ր Ե Ն Ք Ը**

**ՄՏՔԻ, ԽՂՃԻ, ԿՐՈՆԻ ԱԶԱՏՈՒԹՅԱՆ ԵՎ ԿՐՈՆԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ՄԱՍԻՆ**

**ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ**

 **Հոդված 1. Օրենքի կարգավորման առարկան**

1. Սույն օրենքով կարգավորվում են Հայաստանի Հանրապետությունում յուրաքանչյուր անձի՝ մտքի, խղճի և կրոնի ազատության արտահայտման, ինչպես նաև կրոնական կազմակերպությունների ստեղծման և գործունեության հետ կապված հարաբերությունները:

2. Հայաստանի Հանրապետության և Հայաստանյայց Առաքելական Սուրբ Եկեղեցու հարաբերությունները կարգավորվում են «**Հայաստանի Հանրապետության և Հայաստանյայց Առաքելական Սուրբ Եկեղեցու հարաբերությունների մասին**»Հայաստանի Հանրապետության օրենքով:

**Հոդված 2. Մտքի, խղճի, կրոնի ազատության արտահայտման և կրոնական կազմակերպությունների վերաբերյալ օրենսդրությունը**

1. Մտքի, խղճի և կրոնի ազատության արտահայտման, ինչպես նաև կրոնական կազմակերպությունների գործունեության հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության վավերացրած միջազգային պայմանագրերով, սույն օրենքով և այլ իրավական ակտերով:

**Հոդված 3. Օրենքում օգտագործվող հիմնական հասկացությունները**

1. Սույն օրենքում օգտագործվում են հետևյալ հիմնական հասկացությունները.

1) **կրոնական միավորում՝** ֆիզիկական անձանց միավորում, որը ստեղծվել է մասնակիցների հավատքը համատեղ դավանելու և տարածելու, ինչպես նաև միավորման անդամների կրոնական այլ պահանջմունքների բավարարման նպատակով.

2) **կրոնական կազմակերպություն՝** կրոնական միավորում, որը օրենքով սահմանված կարգով գրանցվել է որպես իրավաբանական անձ.

3) **լիազոր մարմին**՝ Հայաստանի Հանրապետության կառավարությանն առընթեր պետական եկամուտների կոմիտե:

**Հոդված 4. Մտքի, խղճի և կրոնի ազատության ապահովման երաշխիքները**

1. Հայաստանի Հանրապետությունում յուրաքանչյուր անձի համար երաշխավորվում է մտքի, խղճի և կրոնի ազատությունը:

2. Հայաստանի Հանրապետությունում բոլորը անկախ կրոնի նկատմամբ իրենց վերաբերմունքից, կրոնական պատկանելությունից կամ համոզմունքներից հավասար են օրենքի առջև:

3. Ցանկացած խտրականություն` պայմանավորված անձի կրոնական պատկանելությամբ կամ կրոնի նկատմամբ ունեցած վերաբերմունքով արգելվում է:

4. Մտքի, խղճի և կրոնի ազատության իրավունքը ներառում է ցանկացած կրոն դավանելու կամ չդավանելու, դավանանք կամ համոզմունք ունենալու կամ չունենալու, կրոնը, դավանանքը կամ համոզմունքը փոխելու ազատությունը, կրոնը, դավանանքը կամ համոզմունքը ինչպես միայնակ, այնպես էլ այլոց հետ համատեղ հրապարակավ կամ մասնավոր կարգով ուսուցման, քարոզի, եկեղեցական արարողությունների կամ պաշտանմունքի այլ ծիսակատարությունների կամ այլ ձևերով արտահայտելու, առօրյա կյանքում կիրառելու և պահպանելու ազատությունը, այդ թվում` առօրյա կյանքում սեփական կրոնին, դավանանքին կամ համոզմունքներին համաձայն գործելու ազատությունը:

5. Հայաստանի Հանրապետությունում երաշխավորվում է ծնողների իրավունքը ապահովելու իրենց երեխաների կրոնական դաստիարակությունը ծնողների համոզմունքներին համապատասխան մինչև նրանց 14 տարին լրանալը:

6. Հայաստանի Հանրապետությունում երաշխավորվում է խնամակալների իրավունքը` ապահովելու իրենց անչափահաս խնամարկյալների կրոնական դաստիարակությունը սեփական համոզմունքներին համապատասխան:

7. Յուրաքանչյուր քաղաքացի, որի կրոնական դավանանքին կամ համոզմունքներին հակասում է զինվորական ծառայությունը, ունի օրենքով սահմանված կարգով այն այլընտրանքային ծառայությամբ փոխարինելու իրավունք:

8. Մտքի, խղճի և կրոնի ազատության ուղղակի կամ անուղղակի սահմանափակումները, այդ թվում նաև պաշտամունքի անհատական կամ խմբային դրսևորումների ուղղակի կամ անուղղակի սահմանափակումները` բացառությամբ սույն օրենքի 5-րդ հոդվածով նախատեսված դեպքերի, բռնության, խաբեության կամ սպառնալիքի միջոցով դավանափոխությանը հարկադրելը, կրոնական հողի վրա հետապնդումները, կրոնական ատելության բորբոքումը առաջացնում են օրենքով սահմանված պատասխանատվություն:

**ԳԼՈՒԽ 2.**

**ՄՏՔԻ, ԽՂՃԻ ԵՎ ԿՐՈՆԻ ԱԶԱՏՈՒԹՅԱՆ ԱՐՏԱՀԱՅՏՄԱՆ ՍԱՀՄԱՆԱՓԱԿՈՒՄՆԵՐԸ**

**Հոդված 5. Մտքի, խղճի և կրոնի ազատության արտահայտման սահմանափակման հիմքերը**

1. Մտքի, խղճի և կրոնի ազատության արտահայտումը կարող է սահմանափակվել միայն սույն հոդվածով սահմանված դեպքերում պետական անվտանգության, հասարակական կարգի, առողջության և բարոյականության կամ այլոց հիմնական իրավունքների և ազատությունների պաշտպանության նպատակով:

2. Մտքի, խղճի և կրոնի ազատության արտահայտումը սահմանափակվում է, եթե՝

1) այն ուղղված է սահմանադրական կարգը բռնի տապալելուն, ազգային, ռասայական, կրոնական ատելություն բորբոքելուն, բռնություն կամ պատերազմ քարոզելուն,

2) առկա են հավաստի տվյալներ, որ անձը կամ անձանց խումբը հանդիսանում է այնպիսի կազմակերպության անդամ կամ մասնակցում, կազմակերպում է այնպիսի կազմակերպության գործունեությունը, որի նպատակն է վնաս պատճառել Հայաստանի Հանրապետության պետական անվտանգությանը, տապալել սահմանադրական կարգը, թուլացնել պաշտպանունակությունը, իրականացնել ահաբեկչական գործողություն կամ հարկադրել դավանափոխությանը,

3) առանց ծնողների կամ այլ օրինական ներկայացուցիչների համաձայնության իրականացվում է կրոնական քարոզչություն կամ կրոնական քարոզչության փորձեր այն դաստիարակչական կամ նախակրթական կամ կրթական հաստատություններում, որտեղ դաստիարակվում կամ ուսումնառում են մինչև 14 տարեկան անչափահաս անձինք:

**ԳԼՈՒԽ 3.**

**ԿՐՈՆԱԿԱՆ ՄԻԱՎՈՐՈՒՄՆԵՐԸ**

**Հոդված 6. Կրոնական միավորումները**

1. Յուրաքանչյուր ոք կրոնը, դավանանքը կամ համոզմունքը հրապարակավ կամ մասնավոր կարգով դավանելու, ուսուցանելու, եկեղեցական արարողությունների կամ պաշտանմունքի այլ ծիսակատարությունների միջոցով արտահայտելու, առօրյա կյանքում կիրառելու և պահպանելու, այդ թվում` առօրյա կյանքում սեփական կրոնին, դավանանքին կամ համոզմունքներին համաձայն գործելու նպատակով իրավունք ունի այլ անձանց հետ կազմելու կրոնական միավորումներ:
2. Անձինք և միավորումները ազատ են իրականացնելու սույն հոդվածի 1-ին մասով սահմանված իրավունքները առանց պետական գրանցման:
3. Կրոնական միավորումները չեն կարող օգտվել կրոնական կազմակերպությունների համար նախատեսված իրավունքներից:
4. Կրոնական միավորումները, որոնք ունեն առնվազն 150 չափահաս անդամ, կարող են օրենքով սահմանված կարգով գրանցվել որպես կրոնական կազմակերպություն:
5. Կրոնական կազմակերպությունն ունի ոչ առևտրային կազմակերպության կարգավիճակ:

**Հոդված 7. Կրոնական միավորումների գործունեության սկզբունքները**

1. Կրոնական միավորումների գործունեության սկզբունքներն են՝

1) օրինականությունը.

2) բարեխղճությունը.

3) անդամների շահերի ընդհանրությունը.

4) անդամության կամավորությունը.

5) իրավահավասարությունը.

6) ինքնավարությունը:

2. Կրոնական կազմակերպությունները գործունեություն իրականացնելիս առաջնորդվում են նաև հաշվետվողականության սկզբունքով:

**Հոդված 8. Կրոնական կազմակերպությունների պետական գրանցումը**

1. Կրոնական կազմակերպության պետական գրանցումն իրականացվում է «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» Հայաստանի Հանրապետության օրենքով սահմանված կարգով:

2. Կրոնական կազմակերպությունն ունի կանոնադրություն, որտեղ ամրագրվում են կրոնական կազմակերպության`

1) անվանումը.

2) գտնվելու, գործունեության իրականացման վայրը կամ աղոթատեղիները.

3) գործունեության առարկան և նպատակները.

4) կառուցվածքը.

5) անդամներին առաջադրվող պահանջները և անդամ դառնալու կարգը, ինչպես նաև կազմակերպությունից անդամների դուրս գալու կարգը.

6) անդամների իրավունքները և պարտականությունները.

7) անդամին կազմակերպությունից հեռացնելու դեպքերն ու կարգը.

8) գույքը տնօրինելու և կառավարելու կարգը.

9) այն մարմինը, որն իրավասու է սահմանելու անդամավճարի չափը և դրա գանձումը կազմակերպելու կարգը (եթե կանոնադրությամբ նախատեսված է անդամավճարի գանձում).

10) գործունեությունը վերահսկելու կարգը (եթե կանոնադրությամբ նախատեսված է վերստուգող մարմին).

11) կանոնադրության մեջ փոփոխություններ և լրացումներ կատարելու կարգը.

12) գործունեության ժամկետը, եթե կազմակերպությունը ստեղծվել է որոշակի ժամկետով.

13) կրոնական կազմակերպության բնույթը.

14) դավանական պատկանելությունը.

15) հավատքի կամ համոզմունքի նկարագրությունը.

16) կանոնադրությամբ սահմանված նպատակներին համապատասխան ուսումնական և հրատարակչական գործունեության իրականացման մտադրությունը (առկայության դեպքում).

17) գործունեության դադարեցման կարգը.

18) գործունեության դադարեցման դեպքում գույքային և այլ հարցերի լուծման կարգը.

19) ֆինանսավորման աղբյուրները.

20) գործունեության այլ առանձնահատկություններ:

3. Կրոնական կազմակերպությունների ստեղծման հետ կապված հարաբերությունների նկատմամբ կիրառվում են «Հասարակական կազմակերպությունների մասին» Հայաստանի Հանրապետության օրենքի 10-12-րդ հոդվածները:

**Հոդված 9. Կրոնական կազմակերպության գրանցումը մերժելու հիմքերը**

1. Կրոնական կազմակերպության պետական գրանցումը մերժվում է «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» Հայաստանի Հանրապետության օրենքի 36-րդ, ինչպես նաև սույն օրենքի 5-րդ հոդվածով սահմանված հիմքերի առկայության դեպքում:

**ԳԼՈՒԽ 4.**

**ԿՐՈՆԱԿԱՆ ՄԻԱՎՈՐՈՒՄՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 10. Կրոնական միավորումների իրավունքները**

1. Կրոնական միավորումն իրավունք ունի.

1) տեղեկատվություն տարածել իր գործունեության մասին,

2) օրենքով սահմանված կարգով ներկայացնել ու պաշտպանել իր և իր անդամների իրավունքներն ու օրինական շահերն այլ կազմակերպություններում, պետական կառավարման և տեղական ինքնակառավարման մարմիններում,

3) համագործակցել ոչ առևտրային կազմակերպությունների, այդ թվում` միջազգային և օտարերկրյա ոչ կառավարական ոչ առևտրային կազմակերպությունների հետ,

4) կատարել կրոնական ժամերգություններ, ծեսեր ու արարողություններ աղոթատներում և դրանց պատկանող տարածքում, ուխտատեղիներում և դրանց համար նախատեսված այլ վայրերում, ինչպես նաև գերեզմանոցներում, քաղաքացիների տներում և բնակարաններում, հիվանդանոցներում, ծերանոցներում, ազատազրկման վայրերում, զորամասերում` այնտեղ գտնվող և տվյալ կրոնական կազմակերպության անդամ հանդիսացող քաղաքացիների խնդրանքով,

մնացած դեպքերում հրապարակային ժամասությունները, կրոնական ծեսերն ու արարողությունները կատարվում են հավաքների համար սահմանված կարգով,

5) ստեղծել համապատասխան կրոնական ուսուցման խմբեր իրենց անդամների ու նրանց 14 տարին չլրացած երեխաների կրոնական կրթության համար` ծնողների համաձայնությամբ, այդ նպատակով օգտագործելով իրենց պատկանող կամ հատկացված շինությունները,

6) զբաղվել աստվածաբանական, կրոնական, պատմամշակութային ուսումնասիրություններով,

7) ձեռք բերել և օգտագործել կրոնական նշանակության նյութեր և առարկաներ,

8) կապեր հաստատել այլ երկրների կրոնական կազմակերպությունների հետ:

2. Կրոնական կազմակերպությունը սույն հոդվածի 1-ին մասով նախատեսված իրավունքներից բացի, իրավունք ունի.

1) իր անունից ձեռք բերելու և իրականացնելու գույքային և անձնական ոչ գույքային իրավունքներ, կրելու պարտականություններ, դատարանում հանդես գալու որպես հայցվոր կամ պատասխանող.

2) ձեռք բերել օրենքով չարգելված ցանկացած գույք և տնօրինել, օգտագործել և տիրապետել այդ գույքը,

3) դիմել այլ անձանց և կազմակերպություններին կամավոր դրամական և այլ նվիրատվությունների խնդրանքով, ստանալ և տնօրինել դրանք:

4) օրենքով սահմանված կարգով զբաղվել բարեգործությամբ,

5) բացելու բանկային հաշիվներ Հայաստանի Հանրապետության և օտարերկրյա պետությունների բանկերում՝ Հայաստանի Հանրապետության դրամով և (կամ) արտարժույթով.

6) ստեղծելու այլ կազմակերպություն կամ լինելու դրա մասնակից.

7) ստեղծելու առանձնացված ստորաբաժանումներ կամ հիմնարկներ.

8) համագործակցելու այլ կազմակերպությունների, այդ թվում` միջազգային կամ օտարերկրյա կազմակերպությունների հետ, ինչպես նաև համակարգված գործունեություն ծավալելու, ընդհանուր շահեր ներկայացնելու և պաշտպանելու նպատակով այդ կազմակերպությունների հետ ստեղծելու կազմակերպություն կամ անդամակցելու նրանց ստեղծած կազմակերպությանը` պահպանելով իր ինքնուրույնությունը և իրավաբանական անձի կարգավիճակը:

**Հոդված 11. Կրոնական միավորումների պարտականությունները**

1. Կրոնական միավորումները պարտավոր են պահպանել Հայաստանի Հանրապետության Սահմանադրությունը և օրենքները, հարգել այլ կրոնական միավորումների, այլ կրոնական կամ դավաբանական պատկանելություն ունեցող անձանց մտքի, խղճի և կրոնի ազատությունը:

2. Կրոնական կազմակերպությունները պարտավոր են՝

1) վարել իրենց անդամների հաշվառումը.

2) սույն օրենքի 13-րդ հոդվածով նախատեսված դեպքում ենթարկվել պարտադիր աուդիտի.

3) սույն օրենքի պահանջների կատարումը ստուգելու համար Լիազոր մարմնի օրինական և պատճառաբանված պահանջով ողջամիտ ժամկետում նրան տրամադրել իր գործունեության մասին փաստաթղթեր.

4) կրոնական կազմակերպության անդամի պահանջով ոչ ավելի, քան պահանջի ստացման օրվանից հետո՝ հինգ աշխատանքային օրվա ընթացքում, նրան հնարավորություն տալ ծանոթանալու կանոնադրությանը, հիմնադիր այլ փաստաթղթերին: Սույն կետում նշված տեղեկությունները, փաստաթղթերը տրամադրելու համար կարող է գանձվել վճար, որը չի կարող գերազանցել դրանք տրամադրելու համար կատարված ծախսերը.

5) կանոնադրության փոփոխությունների, ինչպես նաև գործունեության դադարեցման դեպքերում՝ օրենքով սահմանված կարգով դիմել իրավաբանական անձանց պետական գրանցման մարմնին.

6) գտնվելու վայրի փոփոխության դեպքում օրենքով սահմանված կարգով կատարել նոր հասցեի գրանցումը.

7) օրենքով նախատեսված կարգով հրապարակել հաշվետվություններ.

8) կանոնադրությամբ նախատեսված լինելու դեպքում` առանձնացված ստորաբաժանում ստեղծելու և կազմալուծելու մասին որոշումներ ընդունելուց հետո` մեկամսյա ժամկետում, դիմել պետական գրանցման մարմին` սահմանված կարգով դրանք հաշվառելու և հաշվառումից հանելու համար.

9) կատարել օրենքով սահմանված այլ պարտականություններ:

3. Կրոնական կազմակերպությունները պարտավոր են ապահովել պետության կողմից որպես սեփականություն իրենց հանձնված պատմական և մշակութային հուշարձանների պահպանությունը և ըստ նշանակության օգտագործումը:

4. Կրոնական միավորումները չեն կարող ֆինանսավորվել Հայաստանի Հանրապետության տարածքից դուրս գտնվող իրենց հոգևոր կենտրոնների և կուսակցությունների կողմից և ֆինանսավորել նրանց:

5. Սույն հոդվածի 4-րդ մասի խախտմամբ ստացված միջոցները ֆինանսավորած անձին մեկամսյա ժամկետում չվերադարձնելու դեպքում փոխանցվում են պետական բյուջե:

**Հոդված 12. Պետության և կրոնական միավորումների հարաբերությունները**

1. Հայաստանի Հանրապետությունում կրոնական միավորումներն անջատ են պետությունից:
2. Պետությունը`

 1) չի միջամտում կրոնական միավորումների` օրենքին համապատասխան իրականացվող գործունեությանը և ներքին կյանքին,

2) կրոնական միավորումներին չի կարող պատվիրակել պետական կառավարման կամ տեղական ինքնակառավարման մարմնի որևէ գործառույթ,

3) չի ֆինանսավորում կրոնական միավորումների գործունեությունը:

3. Պետությունը ճանաչում է խոստովանության գաղտնիությունը:

**ԳԼՈՒԽ 5.**

**ԿՐՈՆԱԿԱՆ ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ**

 **ՀԱՇՎԵՏՎՈՂԱԿԱՆՈՒԹՅՈՒՆԸ**

**Հոդված 13. Կրոնական կազմակերպության գործունեության հաշվետվողականությունը**

1. Կրոնական կազմակերպությունները սույն հոդվածով նախատեսված դեպքերում և կարգով հրապարակում են հաշվետվություններ Հայաստանի Հանրապետության հրապարակային ծանուցումների պաշտոնական ինտերնետային կայքում (http://www.azdarar.am/):

2. Եթե կրոնական կազմակերպության գույքի ստացման աղբյուր են հանդիսացել հանրային միջոցները (պետական կամ տեղական ինքնակառավարման մարմինների և այլ հանրային միջոցներ տնօրինող մարմնի կամ իրավաբանական անձի միջոցները), ապա կազմակերպությունը պարտավոր է յուրաքանչյուր տարի՝ մինչև հաշվետու տարվան հաջորդող մայիսի 30-ը, կազմակերպությունների կողմից հրապարակվող հաշվետվությունների համար նախատեսված կայքում հրապարակել սույն հոդվածով նախատեսված հաշվետվությունը:

3. Կրոնական կազմակերպության հաշվետվությունը ներառում է`

1) իրականացրած ծրագրերի անվանումներն ու վայրերը.

2) տարեկան մուտքերի (դրամական և գույքային) ընդհանուր գումարը և ստացման աղբյուրը.

3) դրամական միջոցների և այլ գույքի օգտագործման, կանոնադրական նպատակներին ուղղված ծախսերը.

4) սույն օրենքի 11-րդ հոդվածի 4-րդ մասով նախատեսված միջոցների ստացման և տնօրինման վերաբերյալ տեղեկատվություն.

5) իրականացրած ծրագրերի արդյունքների մասին տեղեկատվություն.

6) անդամների, ինչպես նաև կամավորների թիվը (հաշվետու տարվա հունվարի 1-ի դրությամբ), այդ թվում` նշում կազմակերպության միջոցներից հաշվետու տարվա ընթացքում օգտվելու մասին.

7) Ժողովի և կոլեգիալ կառավարման այլ մարմինների նիստերի քանակը.

8) կազմակերպության գտնվելու վայրը:

5. Այն կրոնական կազմակերպությունները, որոնց գույքի ստացման աղբյուր չեն հանդիսացել սույն հոդվածի 2-րդ մասով նախատեսված հանրային միջոցները, իրավունք ունեն կազմակերպությունների կողմից հրապարակվող հաշվետվությունների համար նախատեսված կայքում հրապարակելու ինչպես սույն հոդվածով նախատեսված հաշվետվությունը, այնպես էլ իր գործունեության ցանկացած արդյունքի վերաբերյալ տեղեկություններ կամ նյութեր։

6. Սույն հոդվածով նախատեսված հաշվետվությունը պահպանվում է կազմակերպության կանոնադրությամբ սահմանված ժամկետում, որը չի կարող հինգ տարուց պակաս լինել:

**ԳԼՈՒԽ 6.**

**ԿՐՈՆԱԿԱՆ ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ**

**ԿԱՍԵՑՈՒՄԸ ԵՎ ԼՈՒԾԱՐՈՒՄԸ**

**Հոդված 14. Կրոնական կազմակերպության գործունեության կասեցումը**

1. Կրոնական կազմակերպության գործունեությունը կասեցվում է դատարանի կողմից՝ Լիազոր մարմնի դիմումի հիման վրա:

2. Դատարանը կասեցնում է կրոնական կազմակերպության գործունեությունը, եթե՝

1) կազմակերպությունը թույլ է տվել օրենքի կոպիտ խախտում,

2) կազմակերպությունը հիմնադրող անձը կամ լիազորված անձը կազմակերպությունը հիմնադրելիս թույլ է տվել օրենքի էական խախտում:

3. Սույն հոդվածի 2-րդ մասի իմաստով` կոպիտ խախտում է համարվում՝

1) սույն օրենքի 16-րդ հոդվածով սահմանված կարգով և ժամկետներում խախտումները չվերացնելը,

2) Վարչական իրավախախտումների վերաբերյալ Հայաստանի Հանրապետության օրենսգրքով նախատեսված պատասխանատվության առավել խիստ միջոց կիրառելուց հետո` երեսնօրյա ժամկետում, խախտումը չվերացնելը:

4. Սույն հոդվածի 2-րդ մասի իմաստով՝ էական խախտում է համարվում կրոնական կազմակերպության հիմնադրման ժամանակ տեղի ունեցած այնպիսի խախտումը, որը եթե հայտնի լիներ հիմնադրման կամ պետական գրանցման պահին, ապա կազմակերպությունը չէր հիմնադրվի կամ չէր գրանցվի։

5. Կրոնական կազմակերպության գործունեությունը կարող է կասեցվել ոչ ավել, քան մեկ տարով:

6. Լիազոր մարմնի կամ կրոնական կազմակերպության կողմից կրոնական կազմակերպության գործունեության կասեցման հիմքերը վերացված լինելու վերաբերյալ ապացույցներ ներկայացնելու դեպքում դատարանը որոշում է կայացնում կազմակերպության գործունեությունը վերսկսելու մասին:

**Հոդված 15. Կրոնական կազմակերպության լուծարումը**

1. Կրոնական կազմակերպությունը լուծարվում է դատարանի կողմից՝ Լիազոր մարմնի դիմումի հիման վրա:

2. Կրոնական կազմակերպությունը լուծարելու դիմում կարող է ներկայացվել, եթե՝

1) կրոնական կազմակերպության կողմից թույլ են տրվել օրենքների պահանջների այնպիսի կոպիտ կամ պարբերաբար խախտումներ, որոնք չեն կարող վերացվել կազմակերպության կողմից ձեռնարկված միջոցառումներով,

2) կազմակերպության գործունեությունը սույն օրենքի 13-րդ հոդվածով սահմանված կարգով կասեցվել է և կազմակերպության գործունեությունը վերսկսելու մասին դատական ակտ չի կայացվել,

3) ի հայտ են եկել սույն օրենքի 5-րդ հոդվածով սահմանված մտքի, խղճի և կրոնի ազատության արտահայտման սահմանափակման հիմքերը:

**ԳԼՈՒԽ 7.**

**ԿՐՈՆԱԿԱՆ ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ**

**ՆԿԱՏՄԱՄԲ ՎԵՐԱՀՍԿՈՂՈՒԹՅՈՒՆԸ**

**Հոդված 16. Կրոնական կազմակերպության գործունեության վերահսկողությունը**

1. Մտքի, խղճի, կրոնի ազատության արտահայտման և կրոնական կազմակերպությունների գործունեության հետ կապված հարաբերությունները կարգավորող օրենսդրության պահանջների կատարման նկատմամբ օրենքով սահմանված կարգով վերահսկողությունն իրականացնում է Լիազոր մարմինը:

2. Կրոնական կազմակերպության կողմից սույն օրենքների պահանջների այնպիսի խախտումներ հայտնաբերվելու դեպքում, որոնք կարող են վերացվել կազմակերպության ձեռնարկած միջոցառումներով, Լիազոր մարմինը կազմակերպությանն ուղարկում է գրավոր նախազգուշացում՝ առաջարկելով խախտումների վերացման կարգն ու ժամկետները:»:

**Հոդված 2. Եզրափակիչ և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

2. Եթե մինչև սույն օրենքի ուժի մեջ մտնելը ներկայացվել է կրոնական կազմակերպություն գրանցելու դիմում և մինչև սույն օրենքի ուժի մեջ մտնելը այդ կազմակերպությունը չի ստացել պետական գրանցում, ապա դրա գրանցումը իրականացվում է սույն օրենքի պահանջներին համապատասխան: